**Matusalemici**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu-i vorba de iubire între noi,

Ne-am adorat cum nimeni nu ne-ar crede,

Am împărțit o inimă la doi

Și am bătut cu chipul tău monede.

Dar ne-am urât milenii... Doi dușmani

Ce-au dus războaie crâncene, se pare,

Pe tot parcursul sutelor de ani

Pământ și cer păreau să ne separe.

Azi suntem aliați sau mai precis

Un trup de vânt, un vers și-o poezie

Și ezităm, cu pasul indecis,

Să facem între vieți analogie.

- Nici nu mai știu să definesc concis

Când a-nceput prin noi să curgă seva

Poemelor în doi, dar știu precis

Că ne-am ținut de mân-atunci când Eva

Ne-a pus în palmă fructul mult dorit

Și ne-a-ndemnat să descifrăm misterul

Din runele cuvântului oprit

Lăsând în urma noastră temnicerul

Ce-ncătușa cunoașterea-ntr-un fruct,

Dorințele în temniți colorate

Cedând iubirea doar prin uzufruct -

Noi am gustat din măr, cerând dreptate.

Liliana Trif Ioan Grigoraș